Confederația Concordia: Dacă alegem un model economic izolaționist și autarhic, atunci ne întoarcem în trecut. Care sunt beneficiile UE
Confederația Patronală Concordia transmite miercuri, în contextul alegerilor prezidențiale, faptul că orice tentativă de deturnare a României de la parcursul european și atlantic va avea consecințe economice directe și va duce la un declin sigur al nivelului de trai și al veniturilor. Potrivit reprezentanților Concordia, în ultimii 17 ani, de la aderarea la Uniunea Europeană, țara noastră a atras fonduri în valoare de 90 de miliarde de euro, iar PIB-ul pe cap de locuitor ar fi fost astăzi cu 60-70% mai mic, dacă nu am fi făcut parte din organizația internațională.